Tregu kinez premtues për verën amerikane
Prodhuesit e verës nga Kalifornia e kanë përqendruar vëmendjen te klasa e mesme e Kinës
Prodhuesit amerikanë të verës e kanë përqendruar vëmendjen tek Kina, ku klasa e mesme është në rritje. Në vitin 2012 Shtetet e Bashkuara eksportuan në Kinë verë me një vlerë prej vetëm 74 milion dollarë, por eksportet po rriten me gati 20 përqind në vit. Siç njofton nga Napa Valley e Kalifornisë, korrespondenti i Zërit të Amerikës Mike O’Sullivan, tregtarët e verës shpresojnë ta shohin kabernetin e Kalifornisë në tryezat kineze. Prodhimi i verës në Napa Valley kërkon aftësi, dhe konsumatorët kinezë e pëlqejnë atë gjithnjë e më tepër, thotë zoti Tom Hinde i firmës së verërave Yao Family Wines, e themeluar nga ish-basketbollisti kinez Yao Ming. Kjo është një punishte e vogël vere që prodhon diçka cilësore. Kaberneti Sauvignon më i mirë i kësaj punishteje kushton mbi 600 dollarë për shishe.Këtu, në punishten e verës Black Stallion, prodhuesit e verës ndjekin përparimin e verërave në fuçitë e lisit. Edhe Black Stallion e sheh Kinën si treg premtues, thotë zonja Holly Evans. Punishtja San Antonio Winery në Los Angeles shet verërat e saj në Kinë me çmime të arsyeshme. 15 përqind e prodhimeve të saj shkojnë atje. Zonja Linsey Gallagher e Institutit të Verës thotë se ka shumë njerëz që duan të dinë për këtë institut. Por ajo thotë se Kina paraqet vështirësi për sa i përket reklamimit. Ajo thotë që ata nuk e dinë që Kalifornia është rajoni i katërt më i madh për prodhimin e verës në botë. Zoti Adam Beak i bankës Bank of the West thotë se prodhuesit e verërave me të cilët ai punon po konkurojnë me firmat evropiane, që kanë dekada në tregun kinez. Por klasa e mesme e Kinës po rritet shpejt dhe Kina ka industrinë e vet të prodhimit të verës. Por zoti Tom Hinde i firmës Yao Family Wines është optimist se gjithnjë e më shumë konsumatorë kinezë do të preferojnë verën e importuar. Ai shpreson se shumë nga këto verëra do të vijnë nga Kalifornia.